Diari Oficial de la Generalitat Valenciana


Sumari del DOGV 5280, del 14-06-2006 (2006/7120)

LLEI 6/2006, de 9 de juny, de la Generalitat, de creació del Col·legi Oficial de Bibliotecaris i Documentlistes de la Comunitat Valenciana.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2006/06/09/6/dof/vci/html**

### Dades del document

Número de DOGV
:   5280

Data del DOGV
:   14-06-2006

Secció del DOGV
:   I. DISPOSICIONS GENERALS

Número del document
:   2006/7120


Data del document
:   09-06-2006

Organisme emissor
:   Presidència de la Generalitat

Tipus de document
:   Llei

Descriptors 

:   * Dret regional
    * legislació
    * professió de la informació
    * col·legi professional
    * biblioteca

LLEI 6/2006, de 9 de juny, de la Generalitat, de creació del Col·legi Oficial de Bibliotecaris i Documentlistes de la Comunitat Valenciana.[2006/7120]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
PREÀMBUL  
La Constitució espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en esta matèria es troba recollida en la Llei 2/1974, de 13 de febrer, sobre Col·legis Professionals; modificada per la Llei 74/1978, de 26 de desembre; en el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals; i en el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
Per la seua banda, l'Estatut d'Autonomia de la Comunitat Valenciana, conferix a La Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'estes competències es va promulgar la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals, amb àmbit d'actuació a la Comunitat Valenciana, es farà mitjançant una llei de La Generalitat.  
La petició de creació del Col·legi Oficial de Bibliotecaris i Documentalistes de la Comunitat Valenciana va ser subscrita pels representants de l'Associació de Bibliotecaris Valencians. El seu àmbit territorial es el de la Comunitat Valenciana i la titulació acadèmica oficial exigida als qui pretenguen exercir la professió com col·legiats es la de diplomat en Biblioteconomia i Documentació i llicenciat en Documentació, previstos en el Reial Decret 1.954/1994, de 30 de setembre, o amb un altre títol estranger equivalent degudament homologat. Mitjançant el Reial Decret 912/1992, de 17 de juliol, es va crear el títol universitari oficial de llicenciat en Documentació i es van establir les directrius generals pròpies dels plans d'estudis conduents a la seua obtenció, que va vindre a unir-se a la titulació universitària ja existent de diplomat en Biblioteconomia i Documentació, i ambdues, posteriorment, van ser recollides en el Reial Decret 1.954/1994, de 30 de setembre, pel qual es procedix a l'homologació de títols als del catàleg de títols universitaris oficials creats pel Reial Decret 1.497/1987, de 27 de novembre. Així mateix, ha de recordar-se l'interés que en els últims anys ha merescut l'activitat exercida pels bibliotecaris i documentalistes a l'àmbit de la Comunitat Valenciana, i és fidel reflex d'este l'increment, a partir dels anys 80, els estudis relacionats amb estes professions, impartint-se cursos i postgraus a les universitats valencianes, públiques i privades i implantant-se els estudis reglats de Biblioteconomia i Documentació.  
A més, el buit normatiu sobre les professions de bibliotecari i documentalista fa convenient que es regule el control de l'accés a la professió i l'ordenació de l'exercici professional i s'hi establix una instància que represente la professió davant els poders públics, i que siguen els mateixos professionals els qui assumisquen la responsabilitat de definir les regles que han d'observar-se en l'exercici d'una activitat que afecta matèries tan importants com el patrimoni documental i bibliogràfic de la Comunitat Valenciana. És important remarcar que les demandes socials en l'àmbit cultural s'han incrementat considerablement en els últims anys, i s'han ampliat els fons i espais destinats a biblioteques de la Comunitat Valenciana, i tenint en compte, a més, que les noves tecnologies han provocat canvis importants en les professions descrites, fet que permet concloure que una política moderna, en este camp ha de basar-se en el dret a la llibertat d'expressió i l'accés públic a la informació, configurats com a drets fonamentals en la Constitució espanyola.  
La constitució del Col·legi resulta d'interés públic, ja que permetrà dotar el col·lectiu de professionals, inclosos en l'article 3 d'esta norma, d'una organització adequada, capaç de vetlar pels seus drets i interessos, així com d'ordenar l'exercici de la professió, professió que complix amb una important labor social, en estar relacionada amb la gestió del patrimoni documental i bibliogràfic, la investigació, la cultura i la informació. A més, el Consell d'Europa ha aprovat les pautes de la política bibliotecària al seu àmbit, en les quals s'indica que les biblioteques constitueixen un component essencial i irreemplaçable de la imatge cultural, educativa i informativa de la societat moderna, i una part insubstituïble del seu patrimoni cultural, que ha de ser degudament protegit.  
Finalment, cal assenyalar que a la Comunitat Valenciana no hi ha Consell Autonòmic d'esta professió, per la qual cosa, com que el Col·legi objecte de creació té el mateix àmbit territorial, haurà d'assumir les funcions de l'esmentat Consell fins que se'n procedisca a la creació.  
Per tot allò que s'ha exposat, resulta procedent la constitució del Col·legi Oficial de Bibliotecaris i Documentalistes de la Comunitat Valenciana, en què s'integren els qui, tot disposant de la titulació oficial regulada en el citat Reial Decret 1.954/1994, de 30 de setembre, pretenguen desenrotllar professionalment l'activitat de bibliotecari i documentalista a l'àmbit de la Comunitat Valenciana, així com, durant un termini de tres anys des de l'entrada en vigor d'esta llei, aquells professionals que, sense estar en possessió de les titulacions esmentades, acrediten de forma fefaent una experiència professional de dos anys com a bibliotecaris, documentalistes o professionals de la documentació en biblioteques, sistemes bibliotecaris, centres de documentació o semblants, o com a professors de biblioteconomia i documentació en centres oficials.  
Article 1. Creació  
Es crea el Col·legi Oficial de Bibliotecaris i Documentalistes de la Comunitat Valenciana com a corporació de dret públic, amb personalitat jurídica pròpia i plena capacitat per al compliment dels seus fins.  
L'esmentat Col·legi es regirà en totes les seues actuacions per la Llei 2/1974, de 13 de febrer, sobre Col·legis Professionals, modificada per la Llei 74/1978, de 26 de desembre; per la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana; pel Decret 4/2002, de 8 de gener, del Consell de La Generalitat, pel qual es va aprovar el Reglament de Desenrotllament de la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana; per la seua Llei de creació; pels seus Estatuts; per la resta de la normativa interna, i tota la que hi siga aplicable generalment o subsidiàriament.  
Article 2. Àmbit territorial  
L'àmbit territorial del Col·legi professional que es crea és el de la Comunitat Valenciana.  
Article 3. Àmbit personal  
1. El Col·legi Oficial de Bibliotecaris i Documentalistes de la Comunitat Valenciana agrupa els professionals que estiguen en possessió de la titulació de diplomat en Biblioteconomia i Documentació o llicenciat en Documentació, previstes en el Reial Decret 1.954/1994, de 30 de setembre, o un altre títol estranger equivalent, degudament homologat.  
2. Per a l'exercici professional a la Comunitat Valenciana de les titulacions descrites en l'apartat anterior caldrà la incorporació al Col·legi en els termes establits en l'article 3.2 de la Llei 2/1974, de 13 de febrer, en la redacció donada pel Reial Decret Llei 6/2000, de 23 de juny, i, si fa el cas, la comunicació prevista per l'esmentat precepte legal.   
DISPOSICIÓ ADDICIONAL  
Única. Excepció a la incorporació obligatòria al Col·legi  
Queden exceptuats de la incorporació obligatòria al Col·legi Oficial de Bibliotecaris i Documentalistes de la Comunitat Valenciana, els titulats a què es referix l'article 3 d'esta Llei, que exercisquen exclusivament en el servici de les administracions públiques de l'àmbit de la Comunitat Valenciana.  
DISPOSICIONS TRANSITÒRIES  
Primera. Incorporació al Col·legi dels no titulats  
Podran incorporar-se a este Col·legi els professionals que, sense estar en possessió de les titulacions esmentades, acrediten de forma fefaent una experiència professional de dos anys com a bibliotecaris, documentalistes o professionals de la documentació en biblioteques, sistemes bibliotecaris, centres de documentació o semblants, o com a professors de biblioteconomia i documentació en centres oficials, sempre que se'n sol·licite la incorporació en el termini de tres anys, comptadors des de l'entrada en vigor d'esta llei.  
Segona. Procediment a seguir quant a l'aprovació dels Estatuts provisionals.  
L'associació promotora de la creació del Col·legi Oficial de Bibliotecaris i Documentalistes de la Comunitat Valenciana i l'associació que s'hi adhereix, l'Associació Valenciana d'Especialistes en Informació, designaran una Comissió Gestora que, en el termini de sis mesos, des de l'entrada en vigor de la present llei, aprovarà uns Estatuts provisionals del Col·legi Oficial de Bibliotecaris i Documentalistes de la Comunitat Valenciana, en què es regule la convocatòria i el funcionament de l'Assemblea Col·legial Constituent del dit col·legi, de la qual formaran part tots els professionals inscrits en l'associació promotora i l'associació que s'hi adhereix, així com aquells que s'inscriguen en este termini. La convocatòria es publicarà en el Diari Oficial de La Generalitat Valenciana.  
Tercera. Aprovació dels Estatuts definitius i constitució dels òrgans de govern  
1. L'Assemblea Constituent, en el termini de sis mesos des de l'aprovació dels Estatuts provisionals, elaborarà i aprovarà els Estatuts definitius del Col·legi Oficial de Bibliotecaris i Documentalistes de la Comunitat Valenciana i elegirà els membres dels òrgans col·legials de govern. Podran formar part d'esta Assemblea els professionals que s'hi hagen inscrit en el transcurs d'estos sis mesos.  
2. L'acta de l'Assemblea Constituent es trametrà a la Conselleria de Justícia, Interior i Administracions Públiques o òrgan competent en matèria de col·legis professionals, i inclourà la composició dels seus òrgans de govern i els Estatuts del Col·legi, perquè en verifique la legalitat i conseqüent inscripció registral i publicació en el Diari Oficial de La Generalitat Valenciana.  
DISPOSICIÓ FINAL  
Única. Entrada en vigor  
La present llei entrarà en vigor l'endemà de la publicació en el Diari Oficial de la Generalitat.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 9 de juny de 2006  
El president de la Generalitat,  
FRANCISCO CAMPS ORTIZ


Còpia Permalink ELI